Document ID: 32003L0082

Kommissionens direktiv 2003/82/EF
af 11. september 2003
om ændring af Rådets direktiv 91/414/EØF for så vidt angår standardformuleringer for særlige risici og sikkerhedsregler for plantebeskyttelsesmidler
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2003/81/EF(2), særlig artikel 16 og artikel 18, stk. 2, og
ud fra følgende betragtninger:
(1) Ifølge Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer(3), senest ændret ved Kommissionens direktiv 2001/59/EF(4), må farlige stoffer kun markedsføres, såfremt de er mærket med standardpåskrifter for særlige risici (R-sætninger) og standardpåskrifter for sikker anvendelse af stofferne (S-sætninger).
(2) Ifølge direktiv 91/414/EØF godkendes hvert plantebeskyttelsesmiddel på grundlag af en vurdering foretaget i den enkelte medlemsstat. Ifølge samme direktiv fastsætter medlemsstaterne, at de aktive stoffer kun må markedsføres, såfremt de er klassificeret, emballeret og etiketteret i overensstemmelse med direktiv 67/548/EØF.
(3) Europa-Parlamentets og Rådets direktiv 1999/45/EF af 31. maj 1999 om indbyrdes tilnærmelse af medlemsstaternes love og administrative bestemmelser om klassificering, emballering og etikettering af farlige præparater(5), ændret ved Kommissionens direktiv 2001/60/EF(6), gælder for plantebeskyttelsesmidler. Ifølge direktiv 1999/45/EF skal dets bestemmelser anvendes på præparater, der er omfattet af direktiv 91/414/EØF, fra den 30. juli 2004.
(4) Ifølge direktiv 91/414/EØF skal plantebeskyttelsesmidlers emballage opfylde visse krav med hensyn til etikettering, herunder kravet om, at alle pakninger skal være forsynet med angivelse af arten af eventuelle særlige risici for mennesker, dyr eller miljø i form af standardformuleringer, der vælges på passende vis blandt de formuleringer, der er angivet i direktivets bilag IV. Da dette bilag endnu ikke er opstillet, bør der indsættes en liste over sådanne standardformuleringer i direktivets bilag IV.
(5) Ifølge direktiv 91/414/EØF skal plantebeskyttelsesmidlers emballage være forsynet med angivelse af sikkerhedsregler til beskyttelse af mennesker, dyr eller miljø i form af standardformuleringer, der vælges på passende vis blandt de formuleringer, der er angivet i direktivets bilag V. Da dette bilag endnu ikke er opstillet, bør der indsættes en liste over sådanne standardformuleringer i direktivets bilag V.
(6) Ifølge direktiv 1999/45/EF skal de generelle principper for klassificering og etikettering af de i direktivet omhandlede præparater anvendes i overensstemmelse med kriterierne i bilag VI til direktiv 67/548/EØF. Kriterierne i bilag VI til direktiv 67/548/EØF, der er baseret på det pågældende stofs iboende egenskaber, giver måske ikke mulighed for en tilstrækkelig beskrivelse af de særlige risici, der kan vise sig ved anvendelsen af plantebeskyttelsesmidler i praksis. De standardformuleringer for særlige risici og sikkerhedsregler, der fastsættes i bilag IV og V til direktiv 91/414/EØF, bør derfor tillade en tilstrækkelig beskrivelse af de særlige risici, der kan vise sig ved anvendelsen af plantebeskyttelsesmidler, og de sikkerhedsforanstaltninger, der bør træffes.
(7) De standardformuleringer for særlige risici og sikkerhedsregler, der fastsættes i bilag IV og V til direktiv 91/414/EØF, bør anvendes på baggrund af den vurdering, medlemsstaterne i henhold til nævnte direktiv har foretaget af de aktive stoffer i de pågældende midler. Medlemsstaterne bør derfor efter opførelsen af et individuelt aktivt stof i bilag I til direktiv 91/414/EØF have en rimelig tid til på ny at undersøge de eksisterende godkendelser og gennemføre bestemmelserne i direktivets bilag IV og V ved meddelelsen af godkendelser.
(8) De harmoniserede formuleringer i bilag IV og bilag V danner grundlag for supplerende og særlige anvisninger vedrørende anvendelsen i henhold til artikel 16, nr. 1), litra k), l), m) og n).
(9) Der bør også fastlægges en harmoniseret ordning for klassificering og etikettering af plantebeskyttelsesmidler, der indeholder mikrobielle aktive stoffer.
(10) De i dette direktiv fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE DIREKTIV:
Artikel 1
I direktiv 91/414/EØF indsættes bilag IV og V som angivet i bilag I og II til nærværende direktiv.
Artikel 2
Medlemsstaterne sætter de nødvendige love og administrative bestemmelser i kraft for at efterkomme dette direktivs artikel 1 senest den 30. juli 2004. De underretter straks Kommissionen herom.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
Artikel 3
Medlemsstaterne foretager en fornyet undersøgelse af godkendelsen af hvert plantebeskyttelsesmiddel, der udelukkende indeholder aktive stoffer, som er opført i bilag III til nærværende direktiv.
Medlemsstaterne gennemfører bestemmelserne i bilag IV og V til direktiv 91/414/EØF for hvert af de aktive stoffer, der er opført i bilag III til nærværende direktiv, inden den pågældende gennemførelsesdato, der er fastsat i tidsplanen i nævnte bilag III.
Såfremt plantebeskyttelsesmidlerne indeholder flere aktive stoffer, for hvilke der gælder forskellige gennemførelsesdatoer, er den relevante dato den seneste af disse.
Artikel 4
Dette direktiv er rettet til medlemsstaterne.
Udfærdiget i Bruxelles, den 11. september 2003.

Labels: 0
3
6